तकरीबन चार ब’रे पैहले गोलमेज सम्मेलन दरान प्रधानमंत्री पासेआ मुक्खधारा आहलिए पार्टिएं दी मदद कन्नै बनाए गेदे कार्यकारी गुटें दा तर्क दिंदे होई अंसारी होरें एह दावा कीत्ता जे प्रधानमंत्री डा. मनमोहन सिंह होरें इस बक्खी अपनी पूरी सैहमति जताई ऐ ते इनें गुटें पासेआ पेश कीत्ते गेदे सुझावें गी लागू करीऐ रिआसती दे लोकें दे विश्वास गी फ्ही बहाल कीत्ता जाई सकदा ऐ। नमीं दिल्ली अपने वादें ते दावें बक्खी किन्नी ईमानदारी ऐ इस गल्ला दा अंदाजा इत्थुआं लाया जाई सकदा ऐ जे जंदे 6एं दहाकें थमां रिआसती दे लोकें गी उंदा अपना भविक्ख तैह् करने दे हक्कै थमां वंचित रक्खेआ जा करदा ऐ। इत्थें तक्कर जे लोकें दे बक्ख-बक्ख तबकें कन्नै अर्थपूर्ण गल्लबात दे वादे तक्कर गी बी पूरा नेईं कीत्ता गेआ। पैहल्ले गोलमेज सम्मेलन दे उद्घाटन दे मौके उप्पर प्रधानमंत्री नै मानवाधिकार हनन गी लेईऐ नारा दित्ता हा जे इस बक्खी सिफ़र बर्दाश्त दी नीति अपनाई जाग ब उस वादे दी सच्चाई दी असलियत हर कुख गी पता ऐ। एह्‌दे परैंत बी मानवाधिकारें दे हनन च बढ़ौतरी होने दा सिलसिला जारी ऐ जेहदी मसाल मसूम लोकें दिएं हत्तेआएं, मैहलाएं दे बलात्कार ते हत्तेआएं, प्रदर्शनकारिएं उप्पर कुरता कन्नै गोलीबारी ते लाठीचार्ज सने अलगाववादिएं दिएं बे-बजाह गिरफ्तारिएं थमां असानी कन्नै लाया जाई सकदा ऐ।